Pleidooi ná Texas-skoolskietery: ‘Doen iets!’Gemeenskapslede van Uvalde in Texas sit blomme neer vir die slagoffers wat tydens die skietery omgekom het (Foto: Michael Santiago, AFP) Daar was Sondag desperate pleidooie aan pres. Joe Biden dat skietery by skole in die VSA gestuit moet word. Die Amerikaanse president het Uvalde in Texas die afgelope naweek besoek, nadat 19 leerders en twee volwassenes verlede week tydens ŉ skietery by ŉ laerskool daar doodgeskiet is. “Doen iets!” het die skare in die straat uitgeroep toe Biden die Sacred Heart Church verlaat het waar hy saam met die slagoffers se familielede hul roudienste bygewoon het. Biden het die skare tydens ŉ toespraak beloof dat hy alles in sy vermoë sal doen om die VSA ŉ veiliger plek te maak. Verlede Dinsdag se skietery by die Robb Elementary School word as die dodelikste Amerikaanse skoolskietery in jare bestempel. Maroela Media het vroeër berig die skieter – geïdentifiseer as die 18-jarige Salvador Ramos – het die oggend met ŉ pistool en nog ŉ vuurwapen in die skool losgebrand. Die polisie het hom later doodgeskiet. Hy het voor die skietery ook sy ouma in die gesig geskiet. Sy het die aanval oorleef. ŉ Soortgelyke massaskietery het boonop twee weke gelede in Buffalo, New York, plaasgevind. Ricardo Garcia, wat by ŉ hospitaal in Uvalde werk, sê hy is “geëerd” dat Biden die dorp besoek het, maar vra dat daar ingrypend na vuurwapenbeheer in die VSA gekyk moet word. Die 47-jarige Garcia was Dinsdag by die hospitaal aan diens toe die slagoffers van die skietery daarheen geneem is. “Die beeld van ma’s wat in die hospitaalgange skreeu nadat hulle gehoor het hul kinders is dood, spook by my,” het Garcia gesê. Polisieoptrede bevraagteken Skrikwekkende verhale van oorlewendes se beproewings het nou boonop aan die lig gekom en die optrede van die polisie word al hoe meer bevraagteken. Die tienjarige Samuel Salinas het onder meer vertel hoe hy in sy klaskamer gesit het, toe Ramos daar ingebars en aangekondig het dat almal gaan sterf. Toe “het hy net begin skiet”, het Samuel aan ABC News gesê. Texas-owerhede het Vrydag erken dat sowat 19 polisiebeamptes byna ŉ uur lank in ŉ skoolgang was voor hulle eindelik die klaskamer binnegedring en Ramos doodgeskiet het. Ouers het Sondag hul woede oor die polisie se optrede te kenne gegee nadat die departement van justisie ŉ ondersoek oor die gebeure van stapel gestuur het. Sommige leerders wat die aanval oorleef het, vertel dat hulle die 911-noodnommer geskakel het, terwyl hulle gewag het vir hulp om op te daag. Ander het voorgegee dat hulle dood is, in ŉ poging om nie Ramos se aandag te trek nie. Samuel het vertel hy dink Ramos het wel op hom geskiet, maar die koeël het ŉ stoel getref en ŉ vleeswond aan die seun se been veroorsaak. “Ek het gemaak asof ek dood is sodat hy my nie weer moet skiet nie.”